  Туспуктэм: vk.com (Удмуртия Книжное-Издательство) «Удмуртия» книгапоттонни «Красная площадь» IX книга фестивале пыриськиз. Ужрад 2-6 инвожое Россилэн валтӥсь площадяз ортчиз. Кыӵе ужъёссэс фестивальын возматӥзы, кыӵе вормонъёсын бертӥзы, кыӵе шугъяськонъёс вань книга поттон удысын, ивортодэтъя «Удмуртия» агентстволы ужъюртлэн кивалтӥсез Юрий Кузнецов вераз. Фестивале издательство вань усто книгаооссэ нуыны тыршиз. Сокем адямиослы соос кельшизы, сокем умоен дунъязы, нуэм 19 коробка пӧлысь одӥгез гинэ Удмуртие берытскиз, пусйиз Юрий Кузнецов. « Туж тунсыко калыклы потӥз милям выль книгамы «Русские заветные сказки» (18+), кудъёссэ бичаз туж тодмо ӟуч фольклорист А. Н. Афанасьев XIX даурын. Ӵапак солэн бичам выжыкылъёсысьтыз калыке вӧлмизы «Курочка Ряба», «Морозко», «Колобок» но трос пӧртэм ӟуч выжыкылъёс. Но татын ми люкамы сыӵе выжыкылъёсты, кудъёсыз калыклы туж ик тодмо ӧвӧл, соос адями кусыпъёслы сӥземын но цензуратэк » Юрий Кузнецов, «Удмуртия» издательстволэн кивалтӥсез «Удмуртия» книгапоттонни таяз арзэ но вормонъёстэк ӧз берты. «Удмурты. Наследие древних воршудов» (12+) книга «Книга года» вожвылъяськон улсын Россиысь книгапоттӥсьёслэн ассоциацизылэсь дипломзэ басьтӥз. Издательствоез Кун Думалэн йӧскалык ужпумъёсъя комитетэзлэн тӧроезлэн Г. Ю. Семигинлэн тау карон гожтэтэныз пусйизы. Со сяна, ужзэс Россиысь калыкъёслэн юртсы адӟиз. Озьы ик фестивальын книгапоттонилэсь валтӥсь редакторзэ Георгий Грязевез трос аръёс ӵоже шаертодонэз но вордӥськем палъёслэсь историзэс азинтонын тыршемез понна Россиысь цифровой азинсконъя министерство улосвыл но шаертодонъя литературая «Малая Родина» огъяросси вожвылъяськон улсын С. О. Шмидтлэсь нимзэ нуллӥсь «Подвижник краеведения» дипломен пусйизы. « Туж шумпотӥсько, Георгий Геннадьевич Грязевлэсь ужзэ синйылтӥзы. Мон отын ачим пуки награждениын, сюлэм ик тыриз. Зэмзэ но, Георгий Геннадьевич туж трос лэсьтэ краеведениез азинтон понна. Со ачиз но 28 книгалэн авторез-составителез. Со сяна, самой бадӟым секыт краеведческой книгаос со пыртӥ ортчо, малы ке шуоно адямилэн энциклопедической тодон-валанъёсыз котькуд удысъя. Со зэмзэ но зол пусъет » Юрий Кузнецов, «Удмуртия» издательстволэн кивалтӥсез Туспуктэм: vk.com (Удмуртия Книжное-Издательство) Фестиваль улсын «Удмуртия» книгапоттонни шаертодонъя но нылпи книгаосыныз тодматон радъяз. Презентациын пичи артистъёс кырӟазы-эктӥзы, кылбуръёс лыдӟизы, Павел Александров (Shoner Paul) кырӟанъёссэ быдэстӥз. Ужрадэ трос гинэ калык люкаськиз. Юрий Кузнецоз верамъя, адямиос тунсыкъясько книгаосын, лыдӟисьёс, книгаез яратӥсьёс вань. Озьы ке но издательствоос шуг-секытъёсын пумисько. Али дырлы одӥгез тужгес но бадӟым ужпум тираж кулэсмемен но книгалы дунъёс будэмен герӟаськемын. Издательстволэн кивалтӥсез аслэсьтыз но сюлмаськонзэ вераз. « Удмурт книга мед потоз. Удмурт книга мед луоз кисызыя арлыдоослы но, ужась калыклы но, нылпиослы но. Валамон, удмурт кылын тиражъёс ӧжытгес ӟуч кылын сярысь. <…> Со потэм книга дунызъя медаз лу тросгез ӟуч книгалэсь. <…> Милям нырысетӥ бадӟым ужмы – удмурт кылэз, литератураез, культураез азинтон. Со понна, ӟуч кылын сяна, удмурт кылын нырысь ик книгаос мед потозы » Юрий Кузнецов, «Удмуртия» издательстволэн кивалтӥсез Тодэ вайытом, «Удмуртия» книгапоттоннилэн Дэбес ёросысь кибашлыослэн юртэнызы ӵош дасям «Живые родники ремёсел» (12+) книгазы «П. И. Чайковскийлэн вордскем шаераз арлэн книгаез» («Книга года на родине П. И. Чайковского») улосвылкуспо фестиваль-вожвылъяськонын «Лучшая книга о малой родине» номинациын вормиз. Тегъёс: книгапоттонни книгаос Удмуртия фестиваль Москва  